b'\n_START_ARTICLE_\nNg\xc3\xa4be\n_START_PARAGRAPH_\nNg\xc3\xa4be, ogs\xc3\xa5 kjent som guaym\xc3\xad, er en indiansk folkegruppe i Mellom-Amerika som best\xc3\xa5r av om lag 200\xc2\xa0000 personer. De fleste av dem holder til i det vestlige Panama, hovedsakelig i comarcaet Ng\xc3\xa4be-Bugl\xc3\xa9, men ogs\xc3\xa5 i provinsene Veraguas, Chiriqu\xc3\xad og Bocas del Toro. Det bor i tillegg noen tusen ng\xc3\xa4ber i Costa Rica, hvor de er tildelt fem reservater: Abrojos Montezuma, Altos de San Antonio, Conte Burica, Coto Brus og Osa._NEWLINE_Flesteparten av ng\xc3\xa4bene har spr\xc3\xa5ket ng\xc3\xa4bere som morsm\xc3\xa5l. Dette er det mest talte av alle spr\xc3\xa5ka i den chibchanske familien. Resten har spansk som morsm\xc3\xa5l._NEWLINE_Ordet ng\xc3\xa4be, som betyr \xc2\xabmenneske\xc2\xbb eller \xc2\xabperson\xc2\xbb p\xc3\xa5 ng\xc3\xa4bere, uttales [\xc5\x8b\xc9\x92\xce\xb2e], ettersom bokstaven \xc3\xa4 representerer en \xc3\xa5pen bakre runda vokal (som en norsk a uttalt med runda lepper).'